N o v é   z n e n i e 
 
N á v r h

Z á k o n
z .................... 2001
o Slovenskej akadémii vied

Národná rada Slovenskej republiky sa uzniesla na tomto zákone:

PRVÁ  ČASŤ
Základné ustanovenia

§ 1

(1)	Slovenská  akadémia vied  (ďalej len “akadémia”) je  vedecká inštitúcia Slovenskej republiky, činnosť ktorej je zameraná na rozvoj vedy, vzdelanosti, kultúry a ekonomiky.

(2)	Akadémia je štátna rozpočtová organizácia so sídlom v  Bratislave.

§ 2

Akadémia vykonáva svoju  výskumnú činnosť prostredníctvom organizácií akadémie (ďalej len „organizácie“), ktoré zriaďuje ako rozpočtovú organizáciu alebo príspevkovú organizáciu podľa osobitného predpisu.)

§ 3

(1)	Akadémii v rozsahu tohto zákona  sa zaručuje sloboda vedeckého bádania a uverejňovania jeho výsledkov.

(2)	Akadémia môže spolupracovať s vedeckými spoločnosťami zriadenými podľa osobitného predpisu )  na základe zmluvy o spolupráci.   

(3)	Akadémia na účely reprezentácie svojej činnosti, propagáciu rozvoja vedy a rozširovania vedeckých poznatkov akadémie môže ustanoviť učenú spoločnosť akadémie, ako čestný orgán akadémie,  zložený z významných vedcov akadémie, ktorí obohatili vedu doma i v zahraničí. Jej čestnými členmi sa môžu  stať aj významní vedci zo zahraničia. 

(4)	Členom učenej spoločnosti akadémie patrí náhrada preukázaných výdavkov, ktoré im vznikli pri výkone funkcie podľa osobitného predpisu. )   

(5)	Názov učenej spoločnosti akadémie ako čestného orgánu akadémie, spôsob jej ustanovenia, zloženie, organizačné a finančné zabezpečenie určuje štatút akadémie. 

(6)	Na pôde akadémie nie je povolená činnosť politických strán a politických hnutí.

§ 4

(1)	Činnosť akadémie je zameraná na základný výskum vo vybraných odboroch prírodných, technických a spoločenských vied v súlade so štátnou vednou a technickou politikou a  podieľa sa aj na aplikovanom výskume.

(2)	Akadémia ďalej 
a)	rozpracúva a rozširuje originálne výsledky základného výskumu a podieľa sa na ich využívaní, popularizácii a sprístupňovaní, 
b)	zúčastňuje sa na pedagogickom procese vysokých škôl) vrátane doktorandského štúdia podľa osobitného predpisu) a udeľuje vedecké hodnosti podľa osobitného predpisu,)
c)	priznáva v procese ďalšieho zvyšovania kvalifikácie a hodnotenia tvorivej spôsobilosti vedeckých zamestnancov vedecko-kvalifikačné stupne podľa osobitného predpisu,) 
d)	zúčastňuje sa na tvorbe a uskutočňovaní štátnej vednej a technickej politiky,
e)	podieľa sa na medzinárodnej vedecko-technickej spolupráci,
f)	spolupracuje vo výskume a vzdelávaní s vysokými školami a ostatnými rezortnými výskumnými a vzdelávacími inštitúciami a právnickými osobami z oblasti výroby a služieb,
g)	vydáva periodické a neperiodické publikácie,
h)	spolupracuje v oblasti vedy a techniky s ústrednými orgánmi štátnej správy Slovenskej republiky  pri riešení problémov koncepčných, koordinačných a pri tvorbe všeobecne záväzných právnych predpisov,
i)	poskytuje expertíznu činnosť v oblasti vedy pre potreby ústredných orgánov štátnej správy Slovenskej republiky.

§ 5

(1)	Akadémia je správcom rozpočtovej kapitoly štátneho rozpočtu.)

(2)	Akadémia hospodári s rozpočtovými prostriedkami štátneho rozpočtu a s mimorozpočtovými prostriedkami podľa osobitného predpisu.)

DRUHA ČASŤ
Samospráva akadémie

§ 6
Akademická obec 

(1)	Akademickú obec akadémie tvoria zamestnanci akadémie s vysokoškolským vzdelaním a  doktorandi. 

(2)	Akademickú obec organizácie tvoria zamestnanci organizácie s vysokoškolským vzdelaním a doktorandi. 

§ 7
Samosprávne orgány akadémie

Samosprávnymi orgánmi akadémie sú
a)	snem akadémie,
b)	vedecká rada akadémie,
c)	predsedníctvo akadémie.

§ 8
Snem akadémie

(1)	Najvyšším samosprávnym orgánom akadémie je snem akadémie.

(2)	Snem akadémie tvoria členovia volení akademickými obcami vedeckých organizácií z  akademickej obce akadémie.

(3)	Funkčné obdobie snemu akadémie je štyri roky. 

(4)	 Na čele snemu akadémie je predseda snemu akadémie, ktorého volia členovia snemu akadémie z členov snemu akadémie.

(5)	Snem akadémie zvoláva  predseda snemu akadémie podľa potreby, najmenej však dvakrát do roka; predseda snemu akadémie zvolá zasadnutie snemu akadémie vždy ak o to požiada najmenej jedna pätina členov snemu akadémie alebo predsedníctvo akadémie.

(6)	Zvolením člena snemu akadémie za člena predsedníctva akadémie zaniká jeho členstvo v sneme akadémie. Doplňujúcou voľbou do snemu akadémie, podľa princípu volieb uvedenom v  odseku 2, je volený nový člen snemu akadémie.

(7)	Snem akadémie 
a)	schvaľuje štatút akadémie, 
b)	schvaľuje volebný poriadok snemu akadémie a rokovací poriadok snemu akadémie,
c)	schvaľuje výročnú správu o činnosti akadémie za predchádzajúci kalendárny rok,
d)	schvaľuje zásady návrhu a rozdelenia rozpočtu akadémie a kontroluje ich dodržiavanie,

e)	schvaľuje zásady odmeňovania členov predsedníctva akadémie podľa osobitného predpisu,)
f)	schvaľuje koncepciu vednej politiky akadémie,
g)	schvaľuje  podmienky a ukazovatele pravidelného hodnotenia organizácií akadémie,
h)	určuje počet podpredsedov akadémie a počet členov predsedníctva akadémie,
i)	volí kandidátov na členov predsedníctva akadémie z  návrhov akademickej obce a navrhuje ich odvolanie,
j)	volí kandidáta za predsedu akadémie z členov predsedníctva akadémie najmenej dva mesiace pred skončením funkčného obdobia predsedu akadémie a navrhuje odvolanie predsedu akadémie, 
k)	volí kandidátov za členov vedeckej rady akadémie z návrhov organizácií a pracovísk výskumu  a vývoja mimo akadémie (§ 9  ods. 5),
l)	predkladá návrh na vymenovanie alebo odvolanie  predsedu akadémie ministrovi školstva Slovenskej republiky (ďalej len „minister“),
m)	vyjadruje sa k pravidlám výberového konania na obsadzovanie funkcií riaditeľov vedeckých organizácií,
n)	schvaľuje platový poriadok akadémie.

(8)	Predseda snemu akadémie 
a)	na základe výsledkov volieb v sneme akadémie do predsedníctva akadémie a do vedeckej rady akadémie vymenúva a na základe uznesenia snemu akadémie odvoláva členov predsedníctva akadémie a členov vedeckej rady akadémie,
b)	vymenúva a odvoláva delegovaných členov vedeckej rady akadémie podľa § 9 odseku 4.

§ 9
Vedecká rada akadémie

(1)	Samosprávnym orgánom akadémie na riešenie vedeckých a koncepčných úloh je vedecká rada akadémie.

(2)	Predsedom vedeckej rady akadémie je predseda akadémie. 

(3)	Vedeckú radu akadémie tvorí predseda akadémie a ďalší členovia predsedníctva akadémie. 

(4)	 Členom vedeckej rady akadémie je tiež delegovaný zástupca sektora vysokých škôl, ktorého deleguje Rada vysokých škôl a zástupca podnikateľského sektora výskumu a vývoja, ktorého deleguje reprezentatívne združenie zamestnávateľov.)

(5)	Členmi vedeckej rady akadémie sú tiež zástupcovia organizácií a pracovísk výskumu a vývoja mimo akadémie vymenovaní predsedom snemu akadémie na základe výsledkov volieb do vedeckej rady akadémie v sneme akadémie. 

(6)	Počet externých členov vedeckej rady akadémie tvorí jednu štvrtinu až jednu tretinu z celkového počtu členov vedeckej rady akadémie.
 
(7)	Funkčné obdobie vedeckej rady akadémie je štyri roky.

(8)	Vedecká rada akadémie 
a)	vypracúva koncepciu vednej politiky akadémie v súlade s koncepciou štátnej vednej a technickej politiky,
b)	volí a odvoláva podpredsedu vedeckej rady akadémie z členov vedeckej rady akadémie,
c)	vyhodnocuje vedeckú činnosť akadémie,
d)	udeľuje vedecké hodnosti,6)  
e)	udeľuje vyznamenania a ceny akadémie určené štatútom akadémie,
f)	schvaľuje návrhy na vymenovanie predsedov a ostatných členov vedeckých kolégií a návrhy na ich odvolanie,
g)	vyjadruje sa k vedeckej profilácii vedeckých organizácií a k výsledkom ich vedeckej činnosti.

§ 10
Predsedníctvo akadémie

(1)	Výkonným samosprávnym orgánom akadémie je predsedníctvo akadémie.

(2)	Predsedníctvo akadémie tvorí predseda akadémie, podpredsedovia akadémie, vedecký sekretár akadémie a ďalší členovia predsedníctva akadémie, vymenovaní predsedom snemu akadémie na základe výsledkov volieb do predsedníctva akadémie.

(3)	Členovia predsedníctva akadémie majú zachovaný pracovný pomer vo svojich organizáciách.

(4)	Funkčné obdobie predsedníctva akadémie je štyri roky.

(5)	Predsedníctvo akadémie 
a)	koordinuje  a kontroluje činnosť akadémie,
b)	prerokúva návrh rozpočtu a rozdelenie rozpočtu akadémie,
c)	volí kandidátov na podpredsedov akadémie a vedeckého sekretára akadémie z členov predsedníctva akadémie a navrhuje ich odvolanie,
d)	zabezpečuje pravidelné hodnotenie organizácií,
e)	predkladá snemu akadémie na schválenie
1.	štatút akadémie, 
2.	výročnú správu o činnosti akadémie a výsledky hospodárenia  za predchádzajúci kalendárny rok,
3.	zásady návrhu a rozdelenia rozpočtu akadémie, 
4.	návrh podmienok a ukazovateľov pravidelného hodnotenia organizácií akadémie, 
5.	koncepciu vednej politiky akadémie,
f)	schvaľuje pravidlá výberového konania na obsadzovanie miest riaditeľov organizácií,
g)	schvaľuje návrhy na vymenovanie riaditeľov (vedúcich) organizácií a návrhy na ich odvolanie,
h)	schvaľuje organizačný poriadok akadémie,
i)	schvaľuje zriadenie,  zrušenie, zlúčenie, rozdelenie, zmenu spôsobu financovania  alebo  prechod na inú formu  hospodárenia organizácií na základe vlastného rozhodnutia, návrhu orgánov akadémie alebo návrhu vedeckej rady vedeckej organizácie. Akadémia ako zriaďovateľ organizácií koná v týchto veciach  podľa osobitného predpisu.) 

(7)  Predsedníctvo akadémie zodpovedá za svoju činnosť snemu akadémie.

Odborné orgány akadémie

§ 11
Vedecké kolégiá

(1)	Odbornými orgánmi akadémie pre skupiny príbuzných vedných odborov sú vedecké kolégiá zložené z významných zamestnancov akadémie, vysokých škôl a iných organizácií a pracovísk výskumu a vývoja na koordináciu a rozvoj príslušných vedných odborov.

(2)	Predsedu vedeckého kolégia a ostatných členov vedeckého kolégia po schválení vo vedeckej rade akadémie vymenúva a odvoláva predseda akadémie.

(3)	Funkčné obdobie vedeckého kolégia je štyri roky.

(4)	Predseda vedeckého kolégia zodpovedá za výkon svojej funkcie predsedovi akadémie.

Predseda akadémie a zabezpečenie činnosti akadémie 

§ 12
Predseda akadémie

(1)	Na čele akadémie je predseda akadémie  ako štatutárny orgán akadémie. Predseda akadémie koná v  jej mene vo všetkých veciach s výnimkou tých, ktoré sú týmto zákonom vyhradené iným  orgánom akadémie. Predseda akadémie zodpovedá za činnosť a hospodárenie akadémie. 

(2)	Predsedu akadémie vymenúva a odvoláva prezident Slovenskej republiky.)

(3)	Návrh na vymenovanie a odvolanie predsedu akadémie predkladá minister prezidentovi Slovenskej republiky (§ 8 ods. 7 písm. l) ).

(4)	Funkčné obdobie predsedu akadémie  je štyri roky.

(5)	Predseda akadémie riadi predsedníctvo akadémie. 

(6)	Predseda akadémie  vydáva pravidlá výberového konania na obsadzovanie miest riaditeľov organizácií.

(7)	Predseda akadémie 
a)	na  návrh predsedníctva akadémie vymenúva a odvoláva
1.	podpredsedov akadémie,
2.	vedeckého sekretára akadémie,
3.	riaditeľov (vedúcich) organizácií,
b)	na návrh vedeckej rady akadémie vymenúva a odvoláva predsedov a ostatných členov vedeckých kolégií.

(8)	Predseda akadémie vymenúva a odvoláva vedúceho úradu akadémie.
(9)	Predsedu akadémie v čase jeho neprítomnosti v celom rozsahu zastupuje ním poverený podpredseda akadémie.
(10)	Predsedu akadémie vo vymedzených oblastiach zastupujú podpredsedovia akadémie.
(11)	Vedecký sekretár akadémie vykonáva činnosti v oblastiach vymedzených predsedom akadémie a to so zameraním najmä na oblasť medzinárodnej spolupráce akadémie.
(12)	Predseda akadémie poveruje členov predsedníctva akadémie plnením konkrétnych úloh.
(13)	Predseda akadémie po prerokovaní v predsedníctve akadémie predkladá Ministerstvu financií Slovenskej republiky a príslušnému orgánu Národnej rady Slovenskej republiky návrh rozpočtu akadémie, ako aj ďalšie dokumenty týkajúce sa  vývoja rozpočtového hospodárenia, súhrnných účtovných výkazov, prehľadu o rozpočtových opatreniach a záverečného účtu rozpočtovej kapitoly akadémie podľa osobitného predpisu.) 
(14)	Predseda akadémie zodpovedá za výkon svojej funkcie snemu akadémie a vo veciach uvedených v § 4 ods. 1 a 2 písm. d) ministrovi. Platové náležitosti predsedovi akadémie určuje snem akadémie podľa osobitného predpisu.10)
(15)	 Predseda akadémie predkladá ministrovi v ním určenom termíne a rozsahu výročnú správu o činnosti akadémie za predchádzajúci kalendárny rok schválenú v sneme akadémie. Minister predkladá vláde Slovenskej republiky  v termíne do 31. mája bežného roka výročnú správu o činnosti akadémie za predchádzajúci kalendárny rok.
(16)	 Predsedu akadémie môže vláda Slovenskej republiky alebo minister prizývať na rokovanie vlády Slovenskej republiky v súvislosti s prerokúvaním otázok a dokumentov z oblasti vedy a techniky.     

§ 13
Úrad akadémie

(1)	Úlohy spojené s odborným, organizačným, finančným  a technickým zabezpečením činnosti akadémie ako vedeckej inštitúcie a  úlohy spojené s povinnosťami akadémie ako správcu rozpočtovej kapitoly a zriaďovateľa organizácií,  ako aj  úlohy patriace do pôsobnosti snemu akadémie, vedeckej rady akadémie, predsedníctva akadémie a ďalších funkcionárov akadémie po organizačnej a administratívnej stránke vykonáva úrad akadémie. 

(2)	Na čele úradu akadémie je vedúci úradu akadémie, ktorého vymenúva a odvoláva predseda akadémie. Vedúcemu úradu akadémie určuje platové náležitosti predseda akadémie podľa osobitného predpisu. 10)

(3)	Organizačnú štruktúru úradu akadémie určuje a plnenie jeho úloh kontroluje predsedníctvo akadémie. 

(4)	Akadémia výkon kontroly hospodárenia s prostriedkami štátneho rozpočtu vykonáva  podľa osobitného predpisu.) prostredníctvom kontrolného orgánu akadémie. Kontrolný orgán vymenúva predseda akadémie. Vykonáva vnútornú kontrolu akadémie, koordinuje výkon kontroly v rámci akadémie a organizácií, vybavuje sťažnosti a kontroluje plnenia opatrení na odstránenie nedostatkov zistených na základe vlastnej kontroly a ďalších kontrolných orgánov. Týmto nie sú dotknuté kontrolné oprávnenia iných kontrolných orgánov, ktoré vykonávajú kontrolu podľa osobitných predpisov.) 

(5)	Kontrolný orgán akadémie za svoju činnosť zodpovedá predsedovi akadémie. 

§ 14
Štatút akadémie

	Podrobnosti o úlohách, činnosti a vnútornej organizačnej štruktúre akadémie, o postavení a  činnosti samosprávnych  orgánov akadémie a odborných  orgánov akadémie o počte ich členov, o ich platových náležitostiach podľa osobitného predpisu10), o počte ich funkčných období, spôsobe rokovania a uznášania sa, ako aj podrobnosti o voľbách ustanoví štatút akadémie. 

TRETIA ČASŤ
Organizácie

§ 15

(1)	Zriaďovateľom organizácie je akadémia. Organizácia je právnická osoba. Práva a povinnosti  akadémie ako správcu rozpočtovej kapitoly vo vzťahu k organizáciám  v jej pôsobnosti upravuje osobitný predpis.)
(2)	Predmet činnosti a formu hospodárenia organizácie určuje zriaďovacia listina organizácie.
(3)	Organizáciami  akadémie sú
a)	vedecké organizácie vykonávajúce výskum (ďalej len „vedecké organizácie“),
b)	špecializované organizácie,
c)	servisné organizácie.

(4)	Akadémia poskytuje organizáciám  vo svojej zriaďovateľskej pôsobnosti 
a)	príspevky príspevkovým organizáciám,
b)	prostriedky štátneho rozpočtu na výskum a vývoj a na ostatné činnosti v súlade s osobitným predpisom 9) a so zákonom o štátnom rozpočte na príslušný rozpočtový rok..

(5)	Finančné prostriedky zo štátneho rozpočtu na činnosť organizácie určuje predseda akadémie na návrh predsedníctva akadémie, ktorý vychádza zo zásad rozdelenia rozpočtu schválených snemom akadémie a výsledkov pravidelného hodnotenia  organizácie.

(6)	Vedecké organizácie s rozpočtovou formou hospodárenia môžu v súvislosti s plnením svojich hlavných úloh vykonávať aj podnikateľskú činnosť.) 

§ 16
Vedecká organizácia

Vedecké organizácie sú zamerané na 
a)	uskutočňovanie výskumu,
b)	prispievanie k využitiu výsledkov výskumu,
c)	získavanie, spracúvanie a rozširovanie vedeckých informácií,
d)	využívanie výsledkov vlastného výskumu pri vypracúvaní posudkov, stanovísk, odporúčaní a pri uskutočňovaní rôznych foriem šírenia vedeckých poznatkov,
e)	zúčastňovanie sa na pedagogickom procese vysokých škôl 4) vrátane doktorandského štúdia podľa osobitného predpisu,5)
f)	spoluprácu s vysokými školami a ostatnými organizáciami a pracoviskami výskumu a vývoja Slovenskej republiky,
g)	uskutočňovanie medzinárodnej vedeckej a vedecko-technickej  spolupráce,
h)	vykonávanie edičnej činnosti,
i)	plnenie úloh  podľa osobitných predpisov.) 

§ 17
Riaditeľ vedeckej organizácie

(1)	Štatutárnym orgánom vedeckej  organizácie je riaditeľ. 
(2)	Riaditeľa vedeckej organizácie po schválení návrhu v predsedníctve akadémie vymenúva a odvoláva predseda akadémie. 
(3)	Riaditeľ vedeckej organizácie  je povinný prerokúvať vo vedeckej rade vedeckej organizácie zameranie činnosti a organizačnú štruktúru vedeckej organizácie.
(4)	Funkčné obdobie riaditeľa vedeckej organizácie je štyri roky.

§ 18
Vedecká rada vedeckej organizácie

(1)	Vedecká rada vedeckej organizácie (ďalej len „vedecká rada organizácie“) je odborným orgánom vedeckej organizácie.
(2)	Vedecká rada organizácie je volená akademickou obcou organizácie. 
(3)	Jednu štvrtinu až jednu tretinu členov vedeckej rady organizácie tvoria zástupcovia vysokých škôl a iných organizácií a pracovísk výskumu  a vývoja Slovenskej republiky. 
(4)	Na čele vedeckej rady organizácie je predseda vedeckej rady organizácie, ktorého volia členovia vedeckej rady organizácie spomedzi seba.
(5)	Funkčné obdobie vedeckej rady organizácie je štyri roky.
(6)	Vedecká rada organizácie
a)	určuje vedeckú profiláciu vedeckej organizácie,
b)	vyjadruje sa k činnosti a organizácii vedeckej organizácie a ku koncepčným otázkam,
c)	navrhuje  zlúčenie, rozdelenie a zrušenie, zmenu spôsobu financovania alebo prechod na inú formu  hospodárenia vedeckej organizácie,
d)	schvaľuje správu o činnosti vedeckej organizácie,
e)	navrhuje vymenovanie členov spoločných odborových komisií zriaďovaných na účely doktorandského štúdia podľa  osobitného predpisu.)

§ 19
Pracovný pomer so zamestnancami  vedeckých organizácií

(1)	Pracovný pomer so zamestnancami s vysokoškolským vzdelaním vo vedeckých organizáciách  sa môže dohodnúť na určitú dobu, najviac na päť rokov.)
(2) Pracovný pomer so zamestnancami, ktorí majú vedecký kvalifikačný stupeň I.) sa uzatvára na neurčitú dobu, ak sa nedohodnú inak..

§ 20
Špecializované organizácie a servisné organizácie

(1)	 Špecializované organizácie a servisné organizácie vykonávajú osobitné činnosti slúžiace na plnenie úloh akadémie a poskytujú služby pre zabezpečenie činnosti vedeckých organizácií.
(2)	Na čele organizácií uvedených v odseku 1 je riaditeľ alebo vedúci, ktorého po schválení v predsedníctve akadémie vymenúva a odvoláva predseda akadémie.
(3)	Funkčné obdobie riaditeľa alebo vedúceho špecializovanej organizácie alebo servisnej organizácie je štyri roky.

ŠTVRTÁ  ČASŤ
Záverečné ustanovenia

§ 21
Spoločné a prechodné ustanovenia

(1)	 Rada vedcov akadémie, ktorá vznikla podľa doterajších predpisov, má od 1. augusta  2001 postavenie snemu akadémie a plní úlohy podľa tohto zákona.

(2)	Funkcionári, ktorí  boli zvolení podľa doterajších predpisov, od 1. augusta 2001 sa považujú  za zvolených  podľa tohto zákona.

(3)	Funkčné obdobie orgánov akadémie, ktoré vznikli podľa doterajších predpisov   sa mení na  funkčné obdobie ustanovené podľa tohto  zákona.
(4)	 Organizácie zriadené podľa doterajších predpisov a riaditelia a vedecké rady týchto organizácií od 1. augusta 2001 sa stávajú organizáciami,  riaditeľmi organizácií a vedeckými radami organizácií podľa tohto zákona.

(5)	Predsedníctvo akadémie do 60 dní od nadobudnutia účinnosti tohto zákona  predloží na schválenie snemu akadémie návrh štatútu akadémie. 

§ 22
Zrušovacie ustanovenie

Zrušuje sa zákon Slovenskej národnej rady č. 74/1963 Zb. o Slovenskej akadémii vied v znení zákona Slovenskej národnej rady č. 43/1970 Zb., zákona Slovenskej národnej rady č. 92/1977 Zb., zákona Slovenskej národnej rady č. 7/1990 Zb., zákonného opatrenia Predsedníctva Slovenskej národnej rady č. 291/1992 Zb., zákona Národnej rady Slovenskej republiky č. 11/1993 Z.z. a zákona Národnej rady Slovenskej republiky č. 74/1995 Z.z.

§ 23
Účinnosť

Tento zákon nadobúda účinnosť 1. januára 2002.